କୋହଲିଙ୍କୁ ବିଶ୍ରାମଃ ସିଦ୍ଧାର୍ଥ କାଉଲ ନୂଆ ମୁହଁ\nନାଗପୁର, ୨୭।୧୧ (ପି.ଟି.)- ଭାରତୀୟ କ୍ରିକେଟର ଜାତୀୟ ଚୟନକର୍ତ୍ତାମାନେ ଅଧିନାୟକ ବିରାଟ\nକୋହଲିଙ୍କୁ ବିଶ୍ରାମଃ ସିଦ୍ଧାର୍ଥ କାଉଲ ନୂଆ ମୁହଁ\t November 27th, 00:00 AM November 27th, 00:00 AM\nନାଗପୁର, ୨୭।୧୧ (ପି.ଟି.)- ଭାରତୀୟ କ୍ରିକେଟର ଜାତୀୟ ଚୟନକର୍ତ୍ତାମାନେ ଅଧିନାୟକ ବିରାଟ କୋହଲିଙ୍କୁ ବିଶ୍ରାମ ଦେଇଛନ୍ତି। ଦଳରେ ପ୍ରଥମ ଥର ପଞ୍ଜାବ ଡାହାଣ ହାତୀ ମିଡିୟମ ପେସ୍ ବୋଲର ସିଦ୍ଧାର୍ଥ କାଉଲ ସ୍ଥାନ ପାଇଛନ୍ତି। ଘଟଣାକ୍ରମେ ୨୦୦୮ରେ ୧୯ ବର୍ଷରୁ କମ୍ ବିଶ୍ୱକପ୍ ବିଜୟୀ ଦଳର ସେ ଅନ୍ୟତମ ସଦସ୍ୟ ଥିଲେ, ଯେଉଁ ଦଳର କୋହଲି ଅଧିନାୟକ ଥିଲେ। କାଉଲ ଭାରତ ଏ' ଦଳ ପାଇଁ ମଧ୍ୟ ଖେଳିଛନ୍ତି। ସେ ୫୦ଟି ପ୍ରଥମଶ୍ରେଣୀ ଗେମ୍ରେ ୧୭୫ ଉଇକେଟ ନେଇଛନ୍ତି। ଏହି ମିଡିୟମ ପେସ୍ ବୋଲର ଆହୁରିମଧ୍ୟ ଆଇପିଏଲ ଫ୍ରାଞ୍ଚାଇଜ୍ ଦିଲ୍ଲୀ ଡେୟାର ଡେଭିଲ୍ସ ଓ କୋଲକାତା ନାଇଟ ରାଇଡର୍ସ ତରଫରୁ ଖେଳିଛନ୍ତି। ଅନ୍ୟପକ୍ଷରେ ଶ୍ରୀଲଙ୍କା ବିପକ୍ଷ ଅନ୍ତର୍ଜାତୀୟ ଦିନିକିଆ କ୍ରିକେଟ ସିରିଜ ପାଇଁ ଘୋଷଣା କରାଯାଇଥିବା ଦଳରେ ସ୍ପିନର ରବିଚନ୍ଦ୍ରନ ଅଶ୍ୱିନ ଓ ରବୀନ୍ଦ୍ର ଜାଡେଜାଙ୍କୁ ସ୍ଥାନ ମିଳି ନାହିଁ। ଡିସେମ୍ବର ୨ରୁ ନୂଆଦିଲ୍ଲୀରେ ଖେଳାଯିବାକୁଥିବା ତୃତୀୟ ଟେଷ୍ଟରେ କୋହଲି ଖେଳିବେ। କିନ୍ତୁ ଡିସେମ୍ବର ୧୦ରୁ ଶ୍ରୀଲଙ୍କା ବିପକ୍ଷରେ ଖେଳାଯିବାକୁ ଥିବା ଦିନିକିଆ ସିରିଜରେ କୋହଲିଙ୍କ ଅନୁପସ୍ଥିତିରେ ରୋହିତ ଶର୍ମା ଦଳର ନେତୃତ୍ୱ ନେବେ। ଗତ ମାସରେ ନ୍ୟୁଜିଲାଣ୍ଡ ବିପକ୍ଷରେ ନିଜର ଅନ୍ତର୍ଜାତୀୟ ଟି୨୦ ପଦାର୍ପଣ କରିଥିବା ଶ୍ରେୟାସ ଆୟାରଙ୍କୁ ପ୍ରଥମଥର ଦିନିକିଆ ଦଳରେ ସ୍ଥାନ ମିଳିଛି। ସେ କୋହଲିଙ୍କ ବଦଳରେ ୩ ନମ୍ବର ସ୍ଥାନରେ ବ୍ୟାଟିଂ କରିବେ। ଦିଲ୍ଲୀରେ ତୃତୀୟ ତଥା ଅନ୍ତିମ ଟେଷ୍ଟ ମ୍ୟାଚ ପର୍ଯ୍ୟନ୍ତ ଶ୍ରୀଲଙ୍କା ବିପକ୍ଷ ଟି୨୦ ସିରିଜ ଏବଂ ଦକ୍ଷିଣ ଆଫ୍ରିକା ଟେଷ୍ଟ ଟୁର୍ ପାଇଁ ଦଳ ଘୋଷଣା ସ୍ଥଗିତ ରଖାଯାଇଛି। ତୃତୀୟ ଟେଷ୍ଟ ପାଇଁ ଦଳ ଅପରିବର୍ତ୍ତିତ ରଖାଯାଇଛି। ଖବର ଅନୁସାରେ ଦକ୍ଷିଣ ଆଫ୍ରିକା ଟେଷ୍ଟ ଟୁର୍ ପାଇଁ ବର୍ତ୍ତମାନ ଦଳ ଚୟନ ନ କରିବା ଲାଗି କୋହଲି ସିଲେକ୍ସନ କମିଟିକୁ କୁଆଡେ ଅନୁରୋଧ କରିଥିଲେ। ମୁଖ୍ୟ ଚୟନକର୍ତ୍ତା ଏମଏସକେ ପ୍ରସାଦ ଓ ତାଙ୍କ ପ୍ୟାନେଲ କୋହଲିଙ୍କ ଅନୁରୋଧକୁ ରକ୍ଷା କରିଥିଲେ। ତୃତୀୟ ଟେଷ୍ଟ ପାଇଁ ଭାରତୀୟ ଦଳଃ ବିରାଟ କୋହଲି (ଅଧିନାୟକ), ଏମ୍.ବିଜୟ, କେ.ଏଲ୍. ରାହୁଲ, ଶିଖର ଧାଓ୍ବନ, ଚେତେଶ୍ୱର ପୂଜାରା, ଅଜିଙ୍କ୍ୟ ରାହାନେ (ଉପଅଧିନାୟକ), ରୋହିତ ଶର୍ମା, ରିଦ୍ଧିମାନ ଶାହା, ଆର. ଅଶ୍ୱିନ, ରବୀନ୍ଦ୍ର ଜାଡେଜା, କୁଲ୍ଦୀପ ଯାଦବ, ମହମ୍ମଦ ଶାମି, ଉମେଶ ଯାଦବ, ଈଶାନ୍ତ ଶର୍ମା, ବିଜୟ ଶଙ୍କର। ଦିନିକିଆ ସିରିଜ ପାଇଁ ଭାରତୀୟ ଦଳଃ ରୋହିତ ଶର୍ମା (ଅଧିନାୟକ), ଶିଖର ଧାଓ୍ବନ, ଅଜିଙ୍କ୍ୟ ରାହାନେ, ଶ୍ରେୟାସ ଆୟାର, ମନୀଷ ପାଣ୍ଡେ, କେଦାର ଯାଦବ, ଦିନେଶ କାର୍ତ୍ତିକ, ଏମ୍.ଏସ୍. ଧୋନୀ (ଉଇକେଟକିପର), ହାର୍ଦ୍ଦିକ ପାଣ୍ଡ୍ୟା, ଅକ୍ଷର ପଟେଲ, କୁଲଦୀପ ଯାଦବ, ୟୁଜେବେନ୍ଦ୍ର ଚହଲ, ଯଶପ୍ରୀତ ବୁମ୍ରା, ଭୁବନେଶ୍ୱର କୁମାର ଓ ସିଦ୍ଧାର୍ଥ କାଉଲ୍।
